**Daň z nehnuteľností – povinnosť podania daňového priznania na rok 2021**

***Kto je povinný podať daňové priznanie k dani z nehnuteľností?***

Priznanie k dani z nehnuteľnosti je povinná podať každá fyzická alebo právnická osoba (ďalej len daňovník), ktorá sa v priebehu roka 2020 stala vlastníkom nehnuteľnosti (stavby, bytu, pozemku), alebo u ktorej nastala zmena vo vlastníctve nehnuteľnosti (kúpa, predaj, zmena právneho vzťahu, spoluvlastníctva) v priebehu roka 2020 a týmto sa stáva platiteľom dane z nehnuteľnosti na rok 2021.

Vlastník u ktorého dôjde ku zmene vlastníctva nehnuteľnosti zápisom do katastra nehnuteľností dňom 01.01.2021, je tak isto povinný podať daňové priznanie k dani z nehnuteľností do 31.01.2021.

***Kedy a kde podáte daňové priznanie k dani z nehnuteľností?***

Daňovník je povinný podať daňové priznanie k dani z nehnuteľností Obecnému úradu v Liptovskej Lúžnej (správcovi dane) do 31.01.2021 na predpísanom tlačive. Daňové priznanie môže daňovník doniesť osobne, poslať poštou, e-mailom (scan tlačiva daňového priznania s podpisom daňovníka) na adresu: somegova@liptovskaluzna.sk, alebo prostredníctvom Ústredného portálu verejnej správy.

***Aký druh daňového priznania podávate?***

1. **PRIZNANIE**: podáva nový vlastník nehnuteľnosti, ktorý Obecnému úradu v Liptovskej Lúžnej v minulosti ešte nepodal daňové priznanie k dani z nehnuteľností a teda podáva kompletné priznanie v ktorom uvádza všetky nehnuteľnosti, ktorých sa stal vlastníkom v priebehu roka 2020.
2. **ČIASTKOVÉ PRIZNANIE**: ak daňovník už v minulosti podal Obecnému úradu v Liptovskej Lúžnej daňové priznanie k dani z nehnuteľností, ale v priebehu roka 2020 nastali zmeny (kúpil alebo inak nadobudol ďalšiu nehnuteľnosť ako stavbu, byt, pozemok) je povinný podať čiastkové priznanie, v ktorom uvedie len tú nehnuteľnosť, ktorú nadobudol v roku 2020
3. **ČIASTKOVÉ PRIZNANIE NA ZÁNIK DAŇOVEJ POVINNOSTI**: podáva ten daňovník, ktorý v roku 2020 predal alebo daroval nehnuteľnosť. V daňovom priznaní k dani z nehnuteľností uvedie len tú nehnuteľnosť ktorú predal alebo daroval.
4. **OPRAVNÉ PRIZNANIE**: podáva daňovník do 31.01.2021. v prípade, že v už podanom daňovom priznaní na rok 2021 neuviedol všetky skutočnosti, alebo sa pomýlil a prišiel na to pred uplynutím lehoty na podanie daňového priznania – najneskôr 31.01.2021.
5. **DODATOČNÉ PRIZNANIE**: podáva daňovník , ktorý bol povinný podať opravné daňové priznanie k dani z nehnuteľností, ale neurobil tak do 31.01.2021.

***Čo ak je viac spoluvlastníkov, kto podáva daňové priznanie?***

Ak je nehnuteľnosť (pozemok, stavba, byt) v spoluvlastníctve viacerých osôb, daňové priznanie k dani z nehnuteľností podá každý spoluvlastník za seba, do výšky svojho spoluvlastníckeho podielu alebo môžu spoluvlastníci **dohodou** určiť , že daňové priznanie podá za všetkých jeden zo spoluvlastníkov, ako zástupca a túto skutočnosť aj vyznačí v daňovom priznaní.

**Dohoda** musí byť súčasťou daňového priznania k dani z nehnuteľností.

V prípade, že sú nehnuteľnosti v bezpodielovom spoluvlastníctve manželov, daňové priznanie podáva jeden z nich a tak isto túto skutočnosť vyznačí v daňovom priznaní.

***Ako často sa podáva daňové priznanie k dani z nehnuteľnosti?***

Prvýkrát kompletne so všetkými nehnuteľnosťami, pri vzniku daňovej povinnosti, keď sa fyzická alebo právnická osoba stane novým vlastníkom nehnuteľnosti v katastri obce Liptovská Lúžna. Potom už daňové priznanie nepodáva, iba ak dôjde k zmene.

***Kto je správca dane, kedy vyrubuje rozhodnutia, kedy nadobudne právoplatnosť a kedy je vyrubená daň splatná?***

Rozhodnutia vyrubuje správca dane, ktorým je Obec Liptovská Lúžna, v dobe od 01.01. do 31.12. v roku, za ktorý sa daň z nehnuteľností, daň za psa a daň za nevýherné hracie prístroje vyrubuje.

Rozhodnutie nadobudne právoplatnosť do 30 dní od prevzatia rozhodnutia daňovníkom. Daňovník je povinný daň uhradiť do 15 dní od nadobudnutia právoplatnosti rozhodnutia.